København, 3. juni 2013  
  
VEGA præsenterer **Solbeskinnet californisk indiepop med Cayucas i Ideal Bar***Cayucas er opkaldt efter en lille californisk by ved havet, og det kan høres i bandets 60’er-inspirerede solskinspop. Bandet har netop spillet på den anerkendte spanske festival Primavera, og den 17. september giver de deres første danske koncert i Ideal Bar Live.*Sangskriveren Zach Yudins band [Cayucas](http://www.cayucas.com/) er inspireret af den lille, søvnige surfer-by Cayucos på den californiske kyst. Bandets nyligt udgivne debut, *Bigfoot*, trækker ligeledes på klare inspirationer fra den californiske sol, bølgebrus og ikke mindst The Beach Boys. Få sommeren til at vare lidt længere og oplev Cayucas live den 17. september i VEGAs Ideal Bar.   
  
**Første turné i Europa**  
Cayucas er amerikanske Zach Yudins projekt, men live består Cayucas også af Zach Yudins tvillingebror Ben Yudin, Banah Winn, Casey Wojtalewicz og Christian Koons. Sammen har de netop spillet deres første koncerter nogensinde i Europa, hvor de bl.a. tog deres californiske sommerpop med til den spanske østkyst, da de spillede på den anerkendte festival Primavera.

**Sommerlig albumdebut på Secretly Canadian**  
Bandet udgav i april debutalbummet *Bigfoot*, som indeholder otte numres sommerpop med retro-fornemmelser. Det er lyden af nostalgiske minder fra californiske sommerdage ved stranden, men med et moderne og humoristisk perspektiv, hvilket også kan ses i Cayucas videoer. På nummeret ”[Cayucos](http://www.youtube.com/watch?v=deeq8HcWzzk&feature=youtu.be)” møder indiepop calypso, og i den tilhørende video drager bandet på strandtur med en sød, californisk sommerpige som gæst. Nummeret ”[East Coast Girl](http://www.youtube.com/watch?feature=player_embedded&v=L1dN-TTW2jk#!)” sender tankerne hen på legendariske The Beach Boys, og videoen dertil kan ikke undgå at lokke et smil frem på læben.

*Bigfoot* er udkommet på det amerikanske indiepladeselskab Secretly Canadian, der huser navne som Yeasayer, Damien Jurado og Jens Lekman, hvilket udgør et kvalitetsstempel i sig selv. Hør numrene fra Cayucas’ debutalbum live i Ideal Bar den 17. september.

**Fakta om koncerten**

Cayucas (US)

Tirsdag den 17. september 2013 kl. 21.00

Ideal Bar, Enghavevej 40, 1674 Kbh. V   
Pris: 80 kr. + gebyr (inkl. koncertøl)

Billetter købes via VEGAs hjemmeside, Billetnet.dk samt på posthuset.

[Læs mere og køb billet til koncerten med Cayucas](http://vega.dk/arrangementer/cayucas-11687.html).

For yderligere oplysninger kontakt venligst

Camilla Grausen

Kommunikationsmedarbejder, VEGA

cg@vega.dk